"Sny Dit Af" Jak de Priester - Die Blou Hond - Blog
Posted by	Philip Moolman on	 Thursday, 27 July 2017 in Blou Hond
Jak De Priester​ het Die Blou Hond-gaste op `n musikale lewensreis geneem, op 27 Julie, 2017.
Hy sing liedjies uit sy studentedae, sy reise oorsee, sy interaksies met interessante beroemde persone, op die T.V. program “Reis Na Gister” waarvan hy die aanbieder is. Meer as dit (en baie spesiaal) deel hy persoonlike hartsliedjies, uit sy persoonlike lewensreis as getroude man, met 3 kinders – hy het vir elkeen van sy kinders `n spesiale liedjie geskryf. Die gehoor bestaan nie uit rock en roll “kopstampers” nie, alhoewel Jak selfs vir sulkes `n goeie tyd sal kan gee. Nee, dis “ordentlike” mense (soos wat Jak self in die kleedkamer opgemerk het – met `n tong in die kies, stout-tevrede glimlag om sy mond) mense wat digkuns, woordkuns en strelende musiek kan waardeer; en `n smaakvolle “stout” grappie ook , op die regte plek.
Maar almal in die gehoor (hoe pastoraal ook al) het van “N.G.” na “A.G.S.” ontrafel en uitgehaak, toe hy die liedjie “Sny Dit Af” met die mense deel. Jak, jy is `n meester. Jy het voorwaar styl, klas en finesse; met `n sin vir humor en `n aangrypende vertoning wat mense ontroer en vervoer, na wonderbaarlike plekke – nie net uiterlike reise nie, maar innerlike reise ook. Jak de Priester het die talent om alledaagse belewenisse (waarme alle mense hulleself mee kan vereenselwig) te verwoord, op `n manier, dat `n mens WIL saamgaan op die reis waarop hy jou neem. Die gehoor voel ontspanne en veilig in sy geselskap, want hy deel persoonlike (hartseer en vrolike) stories en staaltjies - vol empatie, spot, wysheid en meelewing, wat mense laat voel: “dankie Jak – daar vat jy dit namens my vas.” Mense voel gewaardeer, verstaan, veilig en dankbaar, as daar iemand is wat hulle EIE onuitspreekbare emosies NAMENS HULLE kan verwoord. (En hiermee het Jak hom bitter goed van sy taak gekwyt.)
Namens almal wat die vertoning bygewoon het (en ek het met almal voor en na die vertoning gepraat) se ek vir jou baie dankie - Jak. Jy is baie professioneel, innemend, vriendelik en briljant. En jy het ons op `n heerlike lewensreis geneem, met woord en lied.
VASTI (wat dikwels ook die Blou Hond blogs skryf) het die voorprogram vir Jak gedoen. Sy is pragtig, talentvol en sing lieflik. Gaan Google haar gerus en volg haar – jy sal nie spyt wees nie.
Jak de Priester en Vasti Music​ – kom gou weer.
Die Blou Hond hou baie van julle.
Seen op julle loopbane.
Philip Moolman​ en die Blou Hond span.